Sagunt, representada en la presentació del llibre 'Ciudades de Sefarad. Destinos de la Red de Juderías de España'
26 de maig 2022

![](/media/ykgkpiwt/c1_mini_m1_presentacionlibroredjuderias.jpg?width=850&height=638.4659090909091)

L'alcalde de Sagunt, Darío Moreno, va assistir a l'acte oficial de presentació de l'últim llibre editat per la Xarxa de Jueries d'Espanya - Caminos de Sefarad, de la qual el municipi forma part des de 2019: _Ciudades de Sefarad. Destinos de la Red de Juderías de España_, d'Alejandra Abulafia.

Esta obra recorre el patrimoni sefardita que es pot trobar en les 21 ciutats que formen part de l'associació i suposa, a més a més, per a la seua autora, Alejandra Abulafia, sefardita nascuda a l'Uruguai, i que va arribar a Espanya amb una motxilla a l'esquena buscant els seus orígens, l'emoció de constatar que la Sefarad que recordava la seua àvia existeix i es pot visitar a través de belles ciutats que conserven el seu llegat senyalitzat i visible.

Sefarad ja no és només una emoció, un record o un ensomni, i este llibre connecta amb la Sefarad més real. _Ciudades de Sefarad. Destinos de la Red de Juderías de España_ se suma a _Sabores de Sefarad. Secretos de la gastronomía judeoespañola_, publicat anteriorment per la xarxa dins d'un projecte que recollirà els diferents aspectes del llegat material i immaterial jueu de les seues ciutats i està disponible per a la compra a través de la botiga en línia de [**redjuderias.org**](http://www.redjuderias.org/).

**«La Xarxa de Jueries d'Espanya fa una gran tasca per recuperar el nostre passat sefardita i perquè forme part també del nostre futur, però que a banda serveix com una eina de creixement econòmic, d'increment del turisme i també de diferenciació. Per això és imprescindible que es continue treballant a generar recursos com este nou llibre, que presenta part de la nostra cultura sefardita»**, ha comentat Darío Moreno.

El primer edil ha animat a continuar avançant en esta línia, que ajuda a tindre **«un producte turístic d'alta qualitat i demostra, una vegada més, el gran encert que va tindre Sagunt en entrar en la Xarxa de Jueries»**.

La presentació es va celebrar en el Centre Sefarad-Israel de Madrid, on l'autora va estar acompanyada de l'alcalde de Lucena (Còrdova) i president de la Xarxa de Jueries d'Espanya, Juan Pérez, i de la directora gerent d'esta, Marta Puig. La jornada va comptar, a més, amb la presència de l'alcalde de Sagunt, Darío Moreno; el vicealcalde de Lorca, Francisco Morales; la primera tinenta d'alcalde de Monforte de Lemos, Gloria Prada; i el regidor de l'Ajuntament de Segòvia Miguel Merino; així com premsa especialitzada en viatges i públic general.

Amb la presentació d'este llibre la Xarxa de Jueries d'Espanya convida a visitar els seus destins i comença la difusió per a este estiu 2022, en el qual s'espera una gran afluència de públic nacional i internacional.

**Sobre la Xarxa de Jueries d'Espanya - Caminos de Sefarad**

La Xarxa de Jueries d'Espanya - Caminos de Sefarad és una Associació constituïda per municipis que compten en els seus conjunts medievals amb un patrimoni arquitectònic, històric, mediambiental i cultural que és herència de les comunitats jueves que els van habitar. Els membres de la Xarxa actuen de manera conjunta en defensa del patrimoni històric i el llegat jueu promovent projectes culturals, turístics i acadèmics i realitzant una política d'intercanvi d'experiències nacionals i internacionals que contribuïsquen al coneixement i respecte mutu de pobles, cultures i tradicions.

Àvila, Barcelona, Béjar, Càceres, Calahorra, Còrdova, Estella-Lizarra, Hervás, Jaén, Lleó, Lorca, Lucena, Monforte de Lemos, Plasència, Rivadavia, Sagunt, Segòvia, Tarassona, Toledo, Tudela i Tui venen recuperant des de fa més de 20 anys les seues jueries, invertint temps i recursos en la rehabilitació de cases, carrers, palaus i quants edificis es puguen salvar de l'oblit amb la finalitat de recuperar així el coneixement de les vides de les famílies jueves de tota procedència i condició; història oculta, revelada després de cinc-cents anys i ara recuperada.

L'Associació actua sense ànim de lucre i amb plena independència en la defensa d'este llegat. La Xarxa de Jueries d'Espanya, en la seua projecció internacional, és membre fundador de l'Itinerari Europeu del Patrimoni Jueu, i realitza una intensa tasca de difusió a l'estranger. Per a més informació pot visitar-se la seua [**pàgina web**](http://www.redjuderias.org/).

![](/media/b5eap4xz/c2_presentacionlibroredjuderias.jpg?width=850&height=495.5113636363636)

*   [](http://www.facebook.com/sharer.php?u=https://aytosagunto.es/va/actualitat/presentacio-nou-llibre-xarxa-de-jueries-d-espanya-2022-05-26/ "Facebook")
*   [](http://twitter.com/share?url=https://aytosagunto.es/va/actualitat/presentacio-nou-llibre-xarxa-de-jueries-d-espanya-2022-05-26/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/presentacio-nou-llibre-xarxa-de-jueries-d-espanya-2022-05-26/ "Linked In")
*   [](mailto:?body=https://aytosagunto.es/va/actualitat/presentacio-nou-llibre-xarxa-de-jueries-d-espanya-2022-05-26/)